Helmet-lukuhaaste 2017

Helmet-lukuhaaste 2018 julkaistaan perjantaina 29.12. kello 12, ja lähtölaskenta uuteen lukuhaasteeseen on jo alkanut lukuhaasteen Facebook-ryhmässä. Minäkin osallistun! Facebook-tapahtumasta löydät muun muassa profiilikuvakehyksen sekä tietoja tulevasta kilpailusta, jossa on kirjapalkintoja. Tässä artikkelissa voit tutustua vuoden 2017 Helmet-lukuhaasteeseen.

Helmet-lukuhaaste on jälleen täällä! Jo kolmatta kertaa Helmet-kirjastot haastavat ihmiset mukaan leikkimieliseen, koko vuoden kestävään lukuprojektiin. Tuttuun tapaan Helmet-lukuhaaste 2017 koostuu 50 erilaisesta tavasta valita uutta luettavaa.

Haastelista on laadittu lukuhaasteen osallistujilta kerättyjen ehdotusten pohjalta. Vuonna 2017 listan erityisenä inspiraationa on toiminut 100-vuotias Suomi, joskaan ei aina suoraviivaisesti. Lisäksi yhteistyötä on tehty Kirja-Suomi 2017 -hankkeen kanssa, jonka teemaviikot ovat inspiroineet osaa haastekohdista.

Kaikki haastekohdat eivät liity Suomen juhlavuoteen edes välillisesti. Tarjolla on jälleen monia erilaisia haastekohtia, ja myös muut tulevan vuoden tapahtumat ovat inspiroineet listaa. Lukuhaasteen tavoitteena on antaa sopivassa suhteessa uusia näkökulmia, innostaa ja yllättää lukija. Se on avoin kutsu kirjallisuuteen ihan kaikille – tartu sinäkin siis lukuhaasteeseen!

Viisi avainta onnistuneeseen lukuhaasteeseen:

1. Kuka tahansa saa osallistua

Vaikka haasteen nimi onkin Helmet-lukuhaaste Helmet-kirjastojen mukaan, voi kuka tahansa innokas lukija ottaa siihen osaa ja on tervetullut mukaan keskusteluun.

2. Lukuhaaste on stressitön haaste

Kun tartut lukuhaasteeseen, muista, että sen tarkoitus on ainoastaan lisätä lukemisen iloa. Lue niin monta kirjaa kuin ehdit, valitse vain ohuita kirjoja tai hylkää vaikka koko haaste, jos siltä tuntuu. Lukuhaastetta ei myöskään tarvitse suorittaa listan mukaisessa järjestyksessä vaan lukuinnostus saa johdatella lukujärjestystä.

3. Jokainen osallistuu omalla tyylillään

Haluatko ruksia listalta monta kohtaa samalla kirjalla? Haluatko ohittaa jonkin kohdan, koska se ei lainkaan inspiroi? Yritätkö kuitata mahdollisimman monet kohdat dekkareilla? Kaikki tämä on sallittua! Helmet-lukuhaaste antaa inspiraatiota, mutta sinä saat itse päättää, millä säännöillä siihen osallistut.

4. Jaettu lukuilo on moninkertainen

Lukuhaasteeseen on hauskaa osallistua yhdessä muiden kanssa. Innosta ystäväsi mukaan tai liity mukaan lukuhaasteen Facebook-ryhmään, niin pääset keskustelemaan ihanimmista, kamalimmista ja yllättävimmistä lukuelämyksistä vuoden varrella.

5. Apua on aina saatavilla

Etkö tiedä, mistä löytyisi sopiva kirja johonkin haastekohtaan? Ei hätää, apu on lähellä! Suuntaa lähikirjastoosi tai lukuhaasteen Facebook-ryhmään ja kirjaston henkilökunta sekä muut lukijat auttavat sinut eteenpään. Lisäksi valmiita vinkkejä voi etsiä verkosta esimerkiksi Helmet-verkkokirjaston Vinkit-sivulta tai kaunokirjallisuuspalvelu Kirjasammosta.

Iloista lukuvuotta 2017!

Helmet-lukuhaaste:

1. Kirjan nimi on mielestäsi kaunis

2. Kirjablogissa kehuttu kirja

3. Suomalainen klassikkokirja

4. Kirja lisää hyvinvointiasi

5. Kirjassa liikutaan luonnossa

6. Kirjassa on monta kertojaa

7. Salanimellä tai taiteilijanimellä kirjoitettu kirja

8. Suomen historiasta kertova kirja

9. Toisen taideteoksen inspiroima kirja

10. Kirjan kansi on mielestäsi kaunis

11. Jonkun muun alan ammattilaisena tunnetun ihmisen kirjoittama kirja

12. Politiikasta tai poliitikosta kertova kirja

13. Kirja "kertoo sinusta"

14. Valitsit kirjan takakannen tekstin perusteella

15. Kirjassa harrastetaan tai se liittyy harrastukseen

16. Ulkomaisen kirjallisuuspalkinnon voittanut kirja

17. Kirjan kannessa on sinistä ja valkoista

18. Kirjan nimessä on vähintään neljä sanaa

19. Yhdenpäivänromaani

20. Kirjassa on vammainen tai vakavasti sairas henkilö

21. Sankaritarina

22. Kuvitettu kirja

23. Käännöskirja

24. Kirjassa selvitetään rikos

25. Kirja, jossa kukaan ei kuole

26. Sukutarina

27. Kotipaikkakuntaasi liittyvä kirja

28. Kirja kirjailijalta, jolta olet aiemmin lukenut vain yhden kirjan

29. Kirjan päähenkilö osaa jotain, mitä haluat oppia

30. Kirjan nimessä on tunne

31. Fantasiakirja

32. Kirja on inspiroinut muuta taidetta

33. Kirja kertoo Intiasta

34. Kirja kertoo ajasta, jota et ole elänyt

35. Kirjan nimessä on erisnimi

36. Elämäkerta tai muistelmateos

37. Kirja kirjailijalta, jonka tuotantoon kuuluu yli 20 teosta

38. Kirjassa mennään naimisiin

39. Ikääntymisestä kertova kirja

40. Kirjailija tulee erilaisesta kulttuurista kuin sinä

41. Kirjan kannessa on eläin

42. Esikoisteos

43. Kirja, jonka lukemista olet suunnitellut pidempään

44. Kirjassa käsitellään uskontoa tai uskonnollisuutta

45. Suomalaisesta naisesta kertova kirja

46. Oseanialaisen kirjailijan kirjoittama kirja

47. Kirja täyttää kahden haastekohdan kriteerit

48. Kirja aiheesta, josta tiedät hyvin vähän

49. Vuoden 2017 uutuuskirja

50. Kirjaston henkilökunnan suosittelema kirja

* * * * * * * * * * * * * * * * * * * * * * * * * * * * *

Tulostettava versio lukuhaasteesta.

Lukuhaasteen Facebook-ryhmä

Lista lukuhaasteeseen osallistuvista kirjablogeista

Kirjavinkkejä lukuhaasteeseen

Vuoden 2015 lukuhaaste

Helmet-lukuhaaste 2017 lapsille

Läsutmaning på svenska: Helmets läsutmaning 2017

Reading challenge in English: Helmet reading challenge 2017

Литературный вызов по-русски: Литературный вызов HelMet 2017

Teksti: Riikka Utriainen, Espoonlahden kirjastot

Kuva: Pixabay.com